Nordjyllands Politi har nu rejst tiltale mod en tidligere ansat på en nordjysk skole.

En ældre mand, der tidligere har været ansat på en nordjysk skole, blev i juni varetægtsfængslet og sigtet for krænkelser mod adskillige børn på skolen. Nu har anklagemyndigheden ved Nordjyllands Politi rejst tiltale mod manden. Af den fremgår det, at der er tale om 20 børn, som manden anklages for at have blufærdighedskrænket. Manden blev 24. juni varetægtsfængslet, sigtet for at have krænket 12 børn. Men i politiets efterforskning er tallet altså vokset til 20 børn. Ned til seks år gamle Eftersom der er nedlagt navneforbud i sagen, kan vi ikke oplyse, hvilken skole, der er tale om. Den ansatte blev før sommerferien bortvist fra skolen på baggrund af oplysninger, skolens ledelse havde fået. Skolelederen på den pågældende skole forlod i oktober sin stilling for en tilsvarende stilling på en anden skole i samme kommune på grund af sagen. Ifølge anklageskriftet er der tale om seksuelle overgreb på børn, der var mellem seks til ti år på tidspunktet for overgrebene, som skete i perioden fra 2017 og 2022. I 19 af forholdene er manden sigtet for at blufærdighedskrænke børn ved blandt andet at befamle dem, og i et enkelt forhold er han sigtet for voldtægt mod et barn under 12 – men ved et andet seksuelt forhold end samleje. Sagen kommer for Retten i Aalborg fredag i næste uge.